MEMORANDUM O POROZUMENÍ 
MEDZI
MINISTERSTVOM VNÚTRA SLOVENSKEJ REPUBLIKY 
A
MINISTERSTVOM PRE VNÚTORNÚ BEZPEČNOSŤ 
SPOJENÝCH ŠTÁTOV AMERICKÝCH
TÝKAJÚCE SA 
PROGRAMU BEZVÍZOVÉHO STYKU SPOJENÝCH ŠTÁTOV AMERICKÝCH A
SÚVISIACICH POSILNENÝCH BEZPEČNOSTNÝCH OPATRENIACH

VZHĽADOM NA TO, že Ministerstvo vnútra Slovenskej republiky (ďalej len „MV SR“) a Ministerstvo pre vnútornú bezpečnosť Spojených štátov amerických (ďalej len “zúčastnené strany”) si želajú uľahčiť cestovanie vlastných občanov medzi obidvoma krajinami;  
VZHĽADOM NA TO, že zúčastnené strany si želajú posilniť bezpečnosť oboch ich krajín, vrátane zavedenia nových možností odhaľovania a predchádzania teroristickým hrozbám;
VZHĽADOM NA TO, že zúčastnené strany sú presvedčené, že cestovanie medzi oboma dotknutými krajinami sa má uskutočňovať legálne a v súlade s požiadavkami vnútroštátnych právnych predpisov, vrátane najmä požiadaviek upravujúcich prisťahovanie do oboch krajín; 
BERÚC NA VEDOMIE záväzky Slovenskej republiky vyplývajúce z práva Európskej únie a Európskeho spoločenstva;
VZHĽADOM NA TO, že zúčastnené strany súhlasia, že dohoda týkajúca sa zapojenia do programu bezvízového styku Spojených štátov amerických má uľahčiť cestovanie občanov a zároveň posilniť vzájomnú bezpečnosť;  
VZHĽADOM NA TO, že zúčastnené strany potvrdili, že toto Memorandum o porozumení sa bude riadiť zásadami vzájomnosti, spravodlivosti a rovnosti; 
BERÚC NA VEDOMIE paragraf 711 Odporúčania na vykonávanie Zákona Komisie 9/11 z roku 2007, ktorým sa mení program bezvízového styku Spojených štátov amerických, a to rozšírením možností zapojiť sa do programu bezvízového styku za predpokladu splnenia niektorých posilnených bezpečnostných požiadaviek; a
ŽELAJÚC SI dosiahnuť dohodu týkajúcu sa týchto bezpečnostných požiadaviek;
preto zúčastnené strany vyjadrujú dohodu o nasledujúcom:
A. VŠEOBECNÉ ZÁVÄZKY
1.	Upustenie od podmienky trojpercentnej hranice zamietnutých žiadostí o vízum
V prípade, ak Slovenská republika prijme a MV SR v spolupráci s ostatnými príslušnými orgánmi Slovenskej republiky zavedie do praxe bezpečnostné záväzky uvedené v tomto Memorande o porozumení a podliehajúce iným právnym predpisom Spojených štátov amerických (vrátane ustanovení § 217 písm. c) ods. 8 Zákona o prisťahovalectve a o štátnom občianstve (INA)), minister pre vnútornú bezpečnosť Spojených štátov amerických, po dohode s ministrom zahraničných vecí Spojených štátov amerických, má v úmysle upustiť od zákonnej podmienky, že krajina má podiel zamietnutých žiadostí svojich občanov o vízum počas predchádzajúceho rozpočtového roka menší ako tri (3) percentá s cieľom zaradenia Slovenskej republiky do programu bezvízového styku 
2.	Vykonávanie tohto Memoranda o porozumení 
MV SR má, v prípade potreby, v úmysle uzavrieť vykonávacie opatrenia s príslušnými vládnymi orgánmi Spojených štátov amerických s cieľom vykonávať bezpečnostné záväzky uvedené v časti B bod 2 tohto Memoranda o porozumení. V prípadoch, ak MV SR nie je príslušným orgánom pre vykonávanie týchto záväzkov, má v úmysle spolupracovať s príslušnými orgánmi Slovenskej republiky s cieľom uzavrieť takéto vykonávacie opatrenia. Tieto vykonávacie opatrenia zahŕňajú opatrenia týkajúce sa výmeny informácií o cestujúcom, informácií zo skríningu teroristov a osôb podozrivých z terorizmu, informácií na boj proti terorizmu a závažnej trestnej činnosti a informácií o otázkach migrácie  a majú umožniť ďalšie poskytovanie prenesených informácií vládnym orgánom Spojených štátov amerických, garantujúc ochranu súkromia a osobných údajov.  Tieto vykonávacie opatrenia by mali byť uzavreté v súlade s príslušnými vnútroštátnymi právnymi predpismi a medzinárodnými záväzkami zúčastnených strán a pre Slovenskú republiku tiež v súlade so záväzkami vyplývajúcimi z  členstva v Európskej únii. 
3.	Hodnotenie za účelom zaradenia a zotrvania v programe bezvízového styku 
Pred tým, ako bude Slovenská republika zaradená medzi krajiny programu bezvízového styku, má Ministerstvo pre vnútornú bezpečnosť Spojených štátov amerických, po dohode s Ministerstvom zahraničných vecí Spojených štátov amerických, v úmysle vyhodnotiť dopad zaradenia Slovenskej republiky na bezpečnosť, verejný poriadok  a záujmy v oblasti prisťahovalectva  Spojených štátov amerických. Obe zúčastnené strany rozumejú, že Slovenská republika môže byť zaradená do programu po rozhodnutí, že uvedené záujmy nebudú ohrozené. Ministerstvo pre vnútornú bezpečnosť Spojených štátov amerických po dohode s Ministerstvom zahraničných vecí Spojených štátov amerických má v úmysle pravidelne, nie však menej ako raz za dva roky, hodnotiť dopad, ktorý by malo zotrvanie Slovenskej republiky v programe na bezpečnosť, verejný poriadok a záujmy v oblasti prisťahovalectva Spojených štátov amerických a rozhodnú o zotrvaní Slovenskej republiky v programe. 
Hodnoteniami za účelom zaradenia a zotrvania v programe, sa okrem iného, posúdi, či MV SR a ostatné príslušné orgány Slovenskej republiky uplatňujú bezpečnostné záväzky uvedené v tomto Memorande o porozumení. 
4.	Technická spôsobilosť a legislatíva 
MV SR má v úmysle spolupracovať s ostatnými príslušnými orgánmi Slovenskej republiky pri vývoji, prevádzke a spravovaní všetkých záznamov, systémov alebo programov potrebných na vykonávanie bezpečnostných záväzkov uvedených v tomto Memorande o porozumení. Ministerstvo pre vnútornú bezpečnosť Spojených štátov amerických má v úmysle spolupracovať s MV SR na zabezpečení toho, aby systémy a programy boli kompatibilné s príslušnými systémami a programami vlády Spojených štátov amerických. MV SR má v úmysle podniknúť všetky potrebné kroky na prijatie vnútroštátnych právnych predpisov, ktoré môžu byť potrebné na vykonávanie bezpečnostných záväzkov uvedených v tomto Memorande o porozumení. 
B. BEZPEČNOSTNÉ ZÁVÄZKY
1.	Elektronický systém povolenia cestovať 
a)	Ministerstvo pre vnútornú bezpečnosť Spojených štátov amerických má v úmysle vyvinúť a zaviesť elektronický systém povolenia cestovať (ďalej len „ETA“) určený na elektronický zber takých biografických a iných informácií, ktoré minister pre vnútornú bezpečnosť Spojených štátov amerických považuje za potrebné pre posúdenie oprávnenosti občana Slovenskej republiky cestovať do Spojených štátov amerických v rámci programu bezvízového styku, ešte pred jeho vycestovaním, a posúdenie toho, či existuje riziko pre verejný poriadok alebo bezpečnosť v prípade povolenia občanovi cestovať do Spojených štátov amerických v rámci programu bezvízového styku. 
b)	Po zavedení systému ETA MV SR berie na vedomie, že všetci občania Slovenskej republiky cestujúci do Spojených štátov amerických na pracovné alebo turistické účely, budú povinní použiť systém ETA. 
c)	Zúčastnené strany majú v úmysle uskutočniť spoločnú doplňujúcu iniciatívu, v spolupráci so zástupcami odvetví cestovného ruchu a turizmu, na zabezpečenie tohto, aby si občania Slovenskej republiky boli vedomí povinnosti použiť systém ETA pri cestách do Spojených štátov amerických v rámci programu bezvízových styku  a poskytnúť im informácie ako tento systém používať.
2.	Výmena informácií  
a)	Vo všeobecnosti  MV SR má v spolupráci s ostatnými príslušnými orgánmi Slovenskej republiky v úmysle spolupracovať s Ministerstvom pre vnútornú bezpečnosť Spojených štátov amerických na poskytovaní identifikačných údajov, ktoré sú podkladom pre posúdenie, či osoby cestujúce do Spojených štátov amerických predstavujú hrozbu pre bezpečnosť, verejný poriadok a záujmy v oblasti prisťahovalectva Spojených štátov amerických. S cieľom uľahčiť takúto spoluprácu má MV SR  v úmysle spolupracovať s príslušnými orgánmi Slovenskej republiky na uzavretí vykonávacích opatrení s príslušnými vládnymi orgánmi Spojených štátov amerických, tak ako je uvedené v časti A bod 2 tohto Memoranda o porozumení.
Zúčastnené strany majú v úmysle spolupracovať v oblasti verejného poriadku, prisťahovalectva, iného prešetrovania alebo postupu, ktorý je výsledkom poskytnutia informácií podľa tejto časti v súlade s platnými alebo neskoršími dohodami o právnej pomoci a dojednaniami medzi oboma krajinami a s ich medzinárodnými záväzkami.
b)	Zúčastnené strany majú v úmysle zhromažďovať, analyzovať, používať alebo poskytovať predbežné informácie o cestujúcich podľa ich príslušných vnútroštátnych právnych predpisov.
c)	Zúčastnené strany majú v úmysle zhromažďovať, analyzovať, používať alebo poskytovať údaje o zázname o cestujúcom podľa ich príslušných vnútroštátnych právnych predpisov a medzinárodných záväzkov vrátane Dohody medzi Európskou úniou a Spojenými štátmi americkými o spracovaní a postúpení údajov PNR leteckými dopravcami Úradu pre colnú správu a ochranu hraníc Ministerstva vnútornej bezpečnosti Spojených štátov amerických, podpísanej 26. júla 2007. 
d)	Za účelom výmeny informácií MV SR a Ministerstvo pre vnútornú bezpečnosť Spojených štátov amerických majú v úmysle dodržiavať nevyhnutné a primerané opatrenia na ochranu súkromia a osobných údajov uvedených v ich vnútroštátnych právnych predpisoch a v súlade s medzinárodnými záväzkami.
3.	Hlásenie o  stratených a odcudzených cestovných pasoch 
a)	Bez toho, aby bola dotknutá výmena informácií prostredníctvom Interpolu, MV SR v spolupráci s ostatnými príslušnými orgánmi Slovenskej republiky má v úmysle poskytovať údaje o čistopisoch cestovných pasov a personalizovaných cestovných pasoch, ktoré boli nahlásené ako stratené alebo odcudzené. Tieto údaje by mali byť poskytované do dvadsiatich štyroch (24) hodín po tom, ako príslušný orgán, ktorý je zodpovedný za zaznamenávanie a monitorovanie stratených a odcudzených cestovných pasov, zaznamená, že cestovný pas bol stratený alebo odcudzený. Tieto údaje by mali obsahovať minimálne tieto informácie:
i.	číslo dokladu;
ii.	druh dokladu;
iii.	ohlásený stav (stratený, odcudzený čistopis, odcudzený držiteľovi); 
iv.	dátum vydania, ak sa nejedná o čistopis;
v.	dátum platnosti, ak sa nejedná o čistopis;
ak je k dispozícii:
vi.	dátum straty alebo odcudzenia; a  
vii.	miesto odcudzenia alebo straty.
b)	MV SR má v úmysle určiť kontaktný bod s nepretržitou prevádzkou, ktorý bude schopný v reálnom čase poskytnúť pomoc Ministerstvu pre vnútornú bezpečnosť Spojených štátov amerických a Ministerstvu zahraničných vecí Spojených štátov amerických pri riešení otázok o možných stratených alebo odcudzených cestovných pasoch, ktoré boli predložené ako identifikačné doklady vládnym orgánom Spojených štátov amerických. Tento kontaktný bod by mal mať prístup k informáciám o vydaných, stratených a odcudzených cestovných pasoch, ktoré vedie správny orgán zodpovedný za uchovávanie a správu týchto údajov a ktorý by mal mať možnosť overiť, či sa v prípade danej osoby jedná skutočne o osobu, ktorej bol cestovný doklad vydaný, obyčajne do štyroch (4) hodín. 
c)	MV SR má v úmysle poskytovať do dvadsiatich štyroch (24) hodín opravy, vymazania alebo zmeny chybných údajov poskytnutých o stratených a odcudzených cestovných pasoch. MV SR má taktiež v úmysle vymieňať si informácie o trendoch a analýzach o stratených a odcudzených cestovných pasov a poskytovať Ministerstvu pre vnútornú bezpečnosť Spojených štátov amerických a Ministerstvu zahraničných vecí Spojených štátov amerických vzory cestovných pasov vydávaných Slovenskou republikou.
Za účelom uľahčenia súladu s touto úpravou hlásenia a riešenia vzniknutých otázok o postupoch hlásenia, MV SR má v úmysle určiť zodpovedný kontaktný bod pre stratené a odcudzené cestovné pasy na riadiacej úrovni príslušného orgánu, ktorý je zodpovedný za poskytovanie údajov o stratených a odcudzených čistopisoch a personalizovaných cestovných pasoch. 
d)	Zúčastnené strany ďalej berú na vedomie, že priame hlásenie MV SR Ministerstvu pre vnútornú bezpečnosť Spojených štátov amerických podľa časti B bod 3 písm. a) sa nebude vyžadovať v prípade, ak sa zúčastnené strany a Ministerstvo zahraničných vecí Spojených štátov amerických vzájomne rozhodnú, že poskytovanie informácií o stratených a odcudzených cestovných pasoch prostredníctvom Interpolu spĺňa alebo prevyšuje hore uvedenú úpravu včasného a komplexného hlásenia a že Národná ústredňa Interpolu Slovenskej republiky je schopná poskytnúť Ministerstvu pre vnútornú bezpečnosť Spojených štátov amerických a Ministerstvu zahraničných vecí Spojených štátov amerických pomoc riešiť prípadné nejasnosti podľa úpravy uvedenej vyššie. V prípade, že hlásenie o stratených a odcudzených cestovných pasoch sa uskutočňuje prostredníctvom systému Interpolu, MV SR má v úmysle použiť taký rozsah údajov a také postupy na potvrdenie pozitívnej lustrácie, ktorými zabezpečí presnosť údajov a schopnosť systému určiť včas potencionálne zhody so stratenými a odcudzenými cestovnými pasmi.
4.	Repatriácia 
a)	Zúčastnené strany majú v úmysle v súlade s vnútroštátnymi právnymi predpismi a medzinárodným právom prijať nevyhnutné opatrenia na zabezpečenie toho, že Slovenská republika a Spojené štáty americké prijmú každého občana alebo bývalého občana, ktorému bolo vydané právoplatné rozhodnutie o vyhostení, do dvadsať jeden (21) kalendárnych dní odo dňa oznámenia o vydaní takéhoto rozhodnutia. Pre účely tohto písmena, zúčastnené strany majú v úmysle začať konzultáciu k jednotlivým prípadom. „Bývalý občan“ je pre účely tohto Memoranda o porozumení osoba, ktorá stratila štátne občianstvo Slovenskej republiky po 31. decembri 1992 a nemala štátne občianstvo žiadneho iného štátu v čase straty alebo po strate štátneho občianstva Slovenskej republiky.
b)	Ministerstvo pre vnútornú bezpečnosť Spojených štátov amerických má v úmysle poskytnúť MV SR v rozsahu, v ktorom ho na to oprávňujú vnútroštátne právne predpisy, príslušné informácie týkajúce sa osoby, ktorá je prijímaná naspäť, vrátane informácií týkajúcich sa jej totožnosti a dôvodov jej vyhostenia, a to čo najskôr ako je právne možné od zahájenia konania o vyhostení.
c)	MV SR má v úmysle potvrdiť totožnosť a štátnu príslušnosť občana alebo bývalého občana do dvadsať jeden (21) kalendárnych dní odo dňa, kedy Ministerstvo pre vnútornú bezpečnosť Spojených štátov amerických poskytne informácie uvedené v časti B bod 4 písm. b). 
5.	Posilnené štandardy pre cestovné doklady 
a)	MV SR má v úmysle, v spolupráci s príslušnými orgánmi Slovenskej republiky, vydávať cestovné pasy a cestovné doklady prostredníctvom centrálneho orgánu, ktorý podlieha prísnym kontrolným a účtovným mechanizmom. MV SR  má v úmysle vyzvať príslušné orgány Slovenskej republiky, aby povolili Ministerstvu pre vnútornú bezpečnosť Spojených štátov amerických preskúmať tieto kontroly; zúčastnené strany  majú v úmysle chrániť akékoľvek informácie získané v dôsledku týchto kontrol pred akýmkoľvek neoprávneným sprístupnením. 
b)	MV SR má v úmysle, v spolupráci s ostatnými príslušnými orgánmi Slovenskej republiky vydávať v súlade so svojimi vnútroštátnymi právnymi predpismi  dočasné cestovné doklady s obmedzenou platnosťou, ktoré budú v súlade s medzinárodnými normami.
c)	MV SR má v úmysle, v spolupráci s ostatnými príslušnými orgánmi Slovenskej republiky, vydávať cestovné doklady, ktoré majú jedinečné, neopakovateľné  identifikačné čísla, ktorými sú doklady označené v čase jeho výroby.
d)	MV SR berie na vedomie, že v prípade zaradenia krajiny do programu bezvízového styku sa umožní cestovať do Spojených štátov amerických v rámci programu bezvízového styku iba tým občanom Slovenskej republiky, ktorí sú držiteľmi elektronických cestovných pasov  (t.j. strojovo čitateľných pasov s digitálnou fotografiou a elektronicky čitateľným dátovým nosičom obsahujúcim určené údaje cestovného dokladu).
6.	Bezpečnosť na letiskách 
Zúčastnené strany majú v úmysle spolupracovať s príslušnými vládnymi orgánmi s cieľom zabezpečiť, aby letiskové bezpečnostné normy a bezpečnostné opatrenia leteckých dopravcov prevádzkujúcich lety medzi letiskami štátov ich krajín boli v súlade s Dohodou medzi Európskym spoločenstvom a jeho členskými štátmi na jednej strane a Spojenými štátmi americkými na druhej strane o leteckej doprave, podpísanou v Bruseli dňa 25. apríla 2007 a vo Washingtone dňa 30. apríla 2007.
7.	Letecký sprievod 
MV SR republiky má v úmysle vytvoriť a uskutočňovať program leteckého sprievodu, ktorý je v súlade s normami prijateľnými pre zúčastnené strany. V prípade zavedenia priamych letov medzi Slovenskou republikou a Spojenými štátmi americkými a podľa podmienok uvedených v dohode alebo dojednaní medzi  Správou pre leteckú bezpečnosť Ministerstva pre vnútornú bezpečnosť Spojených štátov amerických a MV SR, MV SR má v úmysle povoliť príslušníkom Federálneho leteckého sprievodu Spojených štátov amerických nosiť zbraň na palubách lietadiel dopravcov Spojených štátov amerických smerujúcich do Slovenskej republiky, zo Slovenskej republiky alebo prelietavajúcich nad územím Slovenskej republiky. 

C. ÚČINNOSŤ

Vyššie uvedené dohody a úpravy odrážajú dobrú vôľu zúčastnených strán. Nič v tomto Memorande o porozumení nie je pre zúčastnené strany právne záväzné podľa vnútroštátnych právnych predpisov alebo medzinárodného práva. Toto Memorandum o porozumení by sa nemalo vykladať ako dokument zakladajúci práva alebo výhody, hmotné alebo procesné, právne alebo inak vynútiteľné, účastníkmi ani akoukoľvek treťou stranou proti zúčastneným stranám, ich vládam, Spojeným štátom americkým a Slovenskej republike alebo ich úradníkom, zamestnancom, predstaviteľom alebo iným pracovníkom. 
Nič v tomto Memorande o porozumení sa nesmie vykladať tak, aby boli dotknuté  práva a povinnosti zúčastnených strán podľa zákonov a iných právnych predpisov Slovenskej republiky a  zákonov a iných právnych predpisov USA alebo im vyplývajúcich z medzinárodných zmlúv a dohôd, vrátane záväzkov vyplývajúcich z členstva Slovenskej republiky v Európskej únii.  

Podpísané vo Washingtone dňa 17. marca 2008 v dvoch vyhotoveniach v slovenskom jazyku a anglickom jazyku.

Ministerstvo vnútra	Ministerstvo pre vnútornú bezpečnosť	
Slovenskej republiky	Spojených štátov amerických